আমার ম্যাজেনাইন ফ্লোরের ছোট্ট পড়ার ঘরে জেঠু ও তাঁর বিখ্যাত বন্ধু এসে ঢুকে পড়লেন। ওঁরা ঢুকতেই মা ঘর ছেড়ে বেরিয়ে গেল। আমি তো অবাক। জেঠু যে হঠাৎ আমার ঘরেই ওঁকে নিয়ে চলে আসবে বুঝতে পারিনি। আমার ছোট্ট পড়ার ঘর। ঘরে একটা পুঁচকে ডিভান। পাশে পড়ার টেবিল-চেয়ার। তার পাশে কমপিউটার। গ্লোব। আর রং-তুলি-ক্যানভাস-ইজেল সব ছড়িয়ে ছিটিয়ে আছে। দেয়াল জুড়ে পেন্টিং পোস্টার। উনি আমার ঘরে ঢুকেই বললেন, তুমি তো খুব সুন্দর ছবি আঁকো শুনেছি। তোমার আঁকা ছবি দেখব বলেই চলে এলাম।